รัฐเตรียมขยายประชาวิวัฒน์ออกต่างจังหวัด
กรณ์เผยเตรียมขยายพื้นที่ดำเนินนโยบายประชาวิวัฒน์ไปยังต่างจังหวัด เล็งนำร่อง 10 จังหวัดขนาดใหญ่ก่อน
4 เม.ย. 2554

กรณ์เผยเตรียมขยายพื้นที่ดำเนินนโยบายประชาวิวัฒน์ไปยังต่างจังหวัด เล็งนำร่อง 10 จังหวัดขนาดใหญ่ก่อน
นายกรณ์ จาติกวณิช รมว.คลัง กล่าวว่า รัฐบาลจะขยายพื้นที่ดำเนินนโยบายประชาวิวัฒน์ไปยังต่างจังหวัด  โดยจะนำร่องในจังหวัดสำคัญขนาดใหญ่ 10 จังหวัด เช่น เชียงใหมา สงขลา อุบลราชธานี เป็นต้น โดยเบื้องต้นคาดว่าจะสามารถดำเนินการได้ภายใน พ.ค. นี้
นอกจากนี้  ในส่วนของการจัดพื้นที่ผ่อนผันให้ผู้ค้าหาบเร่แผงลอยในพื้นที่กรุงเทพมหานคร ทาง กทม. ได้ประสานกับกองบัญชาการตำรวจนครบาล (บช.น.) มีการอนุมัติจุดผ่อนผันทั้งสิ้น 275 จุด  ใน 39 เขตของ กทม. มีผู้ค้าจำนวน 6,479 ราย
นายกรณ์  กล่าวว่า ยังมีพื้นที่อีก 86 จุด รวมผู้ค้า  2,820 ราย ซึ่ง บช.น. เห็นควรให้มีการปรับปรุงจุดการค้าให้เป็นไปตามหลักเกณฑ์ เพื่อความสะดวกระหว่างผู้ค้าและประชาชนที่สัญจรไปมา โดยในอนาคตอาจมีการจัดทำจุดเสน่ห์เมืองอีก 40 จุด ซึ่งขณะนี้ทาง กทม. ได้มีการเสนอโครงการไปแล้ว อยู่ระหว่างการของบประมาณ
ทั้งนี้ กทม. ยังได้มีการกำหนดจุดถนนคนเดิน  3 จุด ได้แก่ 1.ถนนสีลมทั้งสองฝั่ง 2.จุดค้าขายตีนสะพานพุทธ และ 3.ตลาดโบ๊เบ๊ รวมถึงจุดขายถาวรอีก 9 จุดที่อยู่ระหว่างการดำเนินการ